Agoda เปิดรายชื่อเมือง “เคานต์ดาวน์” ยอดนิยม “ไทย” ติดโผมากสุดในเอเชียแปซิฟิก
Agoda เปิดรายชื่อเมือง “เคานต์ดาวน์” ยอดนิยม “ไทย” ติดโผมากสุดในเอเชียแปซิฟิก ได้แก่ กรุงเทพฯ เชียงใหม่ พัทยา
Agoda เปิดรายชื่อเมือง “เคานต์ดาวน์” ยอดนิยม “ไทย” ติดโผมากสุดในเอเชียแปซิฟิก ได้แก่ กรุงเทพฯ เชียงใหม่ พัทยา
17 ธ.ค. 2562

ผู้สื่อข่าวรายงานว่า เว็บไซต์ อโกด้า (www.agoda.com) หนึ่งในแพลตฟอร์มท่องเที่ยวดิจิทัลที่เติบโตเร็วที่สุดในโลก ได้เผยรายชื่อเมืองยอดนิยมสำหรับเฉลิมฉลองวันสิ้นปี โดย 3 อันดับแรก ได้แก่ กรุงโตเกียว ประเทศญี่ปุ่น ในภูมิภาคเอเชียแปซิฟิก กรุงปารีส ประเทศฝรั่งเศส ทวีปยุโรป และนครลาสเวกัส สหรัฐอเมริกา ในทวีปอเมริกาเหนือ
สำหรับภูมิภาคเอเชียแปซิฟิกในปีนี้กรุงโตเกียวยังคงครองแชมป์อันดับ 1 เมืองยอดนิยมสำหรับการฉลองวันสิ้นปี โดยมีกรุงไทเป และกรุงเทพมหานคร ตามมาในอันดับ 2  อันดับ 3 ตามลำดับ  และไม่ใช่เพียงกรุงเทพฯ เท่านั้นที่ครองใจเหล่านักเดินทาง เพราะเชียงใหม่ และพัทยา ก็ติดอันดับสถานที่ยอดนิยมสำหรับเฉลิมฉลองวันสิ้นปีด้วย ในอันดับที่ 7 และอันดับที่ 10 ทำให้ประเทศไทยมีเมืองที่ติดอันดับมากที่สุดในภูมิภาคเอเชียแปซิฟิก ส่วนกรุงมะนิลา ประเทศฟิลิปปินส์ก็เปิดตัวด้วยการไต่ขึ้นมาอยู่ในอันดับ 6
ขณะที่ในทวีปยุโรป เมืองหลวงอย่าง กรุงปารีส และกรุงลอนดอน ยังคงเป็นที่นิยมของนักท่องเที่ยวทั่วโลก โดยต่างก็รั้งตำแหน่งเดิมเหมือนในปีที่ผ่านมา ส่วนกรุงโรมแซงหน้าบาร์เซโลน่าขึ้นมาเป็นอันดับ 3 และมิลาน เมืองที่เปี่ยมไปด้วยเสน่ห์ของการแสดงแสงสีเสียงและพลุเฉลิมฉลองในคืนข้ามปี ก็ทำสถิติไต่อันดับสูงสุดมาอยู่ที่อันดับ 7 ขึ้นมาถึง 3 อันดับจากปีที่แล้วที่เคยอยู่ในอันดับ 10
ทางฝั่งอเมริกาเหนือ เมืองแห่งแสงสีอย่าง ลาสเวกัส แซงหน้ามหานครนิวยอร์กขึ้นมาเป็นอันดับ 1 ส่วนลอสแองเจลิสรั้งอันดับ 3 ไว้เหมือนในปีที่แล้ว และปีนี้ก็เป็นปีแรกที่ โฮโนลูลู เมืองในหมู่เกาะฮาวายติดอันดับ 4 ของเมืองยอดนิยมสำหรับเฉลิมฉลองวันสิ้นปี โดยเมืองนี้ขึ้นชื่อเรื่องชายหาดสวยงาม ปาร์ตี้สุดมันส์ และวัฒนธรรมอันโดดเด่น